Unieke konferensie: Is jou onderneming "staatsbestand"? - Maroela Media (news)
Op 5 Junie trek Afrikaanse sakelui in Pretoria saam vir 'n belangrike strategiese gesprek: hoe om besigheid staatsbestand te maak. En lesers van Maroela Media kwalifiseer vir 50% afslag om dit by te woon.
Internasionale ekonome en top plaaslike kenners soos Frans Cronje, Dawie Roodt en ander gaan by dié geleentheid praktiese antwoorde bied oor hoe ondernemings kan slaag wanneer die staat in sy take misluk. Die spyskaart is uitgebreid: Van historiese voorbeelde tot die jongste tegnologie. Van privaat geskilbeslegting tot alternatiewe energie. Hoe sakelui hul ondernemings kan beskerm en self 'n goeie sake-omgewing kan skep, as die staat dan nie daarin slaag nie.
Piet le Roux, uitvoerende hoof van AfriSake, sê die staat voldoen nie aan sakelui se redelike verwagtinge nie: "Die rol van 'n staat is om 'n gunstige omgewing vir besigheid te skep. Wet en orde, stabiele geldeenheid, infrastruktuur, howe, ensovoorts. Maar die teenoorgestelde gebeur: dis onteiening, randverswakking, swart ekonomiese bemagtiging, minimumlone, kwotas, nasionalisering van die Reserwebank, mislukte staatsondernemings soos Eskom en South African Airways, ensovoorts."
Le Roux sê AfriSake glo die inisiatief vir samewerking lê by sakelui: "AfriSake dink die ekonomie is te belangrik om aan politici oor te laat. Dit is in almal se belang dat 'n gunstige sakeomgewing geskep word. As die staat nie die wil of vermoë het om dit te doen nie, dan help dit nie om net te kla nie. Dan moet sakelui inspring en self 'n gunstige omgewing vir besigheid skep: een wat staatsbestand is."